title: Sklep Sveta (EU) 2021/1181 z dne 13. julija 2021 o stališču, ki se v imenu Evropske unije zastopa v Odboru za trgovino, ustanovljenem s Sporazumom o prosti trgovini med Evropsko unijo in Socialistično republiko Vietnam, glede sprejetja poslovnika Odbora za trgovino

text:
                  19.7.2021

                  SL

                  Uradni list Evropske unije

                  L 256/99

         SKLEP SVETA (EU) 2021/1181
         z dne 13. julija 2021
         o stališču, ki se v imenu Evropske unije zastopa v Odboru za trgovino, ustanovljenem s Sporazumom o prosti trgovini med Evropsko unijo in Socialistično republiko Vietnam, glede sprejetja poslovnika Odbora za trgovino
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti členov 91(1) in 100(2) in prvega pododstavka člena 207(4) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Sporazum o prosti trgovini med Evropsko unijo in Socialistično republiko Vietnam (v nadaljnjem besedilu: Sporazum) je Unija sklenila s Sklepom Sveta (EU) 2020/753 (1) in je začel veljati 1. avgusta 2020.

                     (2)

                     V skladu s točko (f) odstavka 4 člena 17.1 Sporazuma lahko Odbor za trgovino, ustanovljen s Sporazumom (v nadaljnjem besedilu: Odbor za trgovino), sprejme svoj poslovnik.

                     (3)

                     Odbor za trgovino na prvem sestanku sprejme svoj poslovnik, kot je določeno v Sporazumu.

                     (4)

                     Za zagotovitev učinkovitega izvajanja Sporazuma je zato primerno, da se določi stališče, ki se v imenu Unije zastopa v Odboru za trgovino glede sprejetja poslovnika Odbora za trgovino.

                     (5)

                     Stališče Unije v okviru Odbora za trgovino bi moralo temeljiti na osnutku sklepa Odbora za trgovino –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa na prvem sestanku Odbora za trgovino, ustanovljenega s Sporazumom o prosti trgovini med Evropsko unijo in Socialistično republiko Vietnam, glede sprejetja poslovnika Odbora za trgovino, temelji na osnutku sklepa Odbora za trgovino (2).

            Člen 2
            Ta sklep začne veljati na dan sprejetja.

            V Bruslju, 13. julija 2021

                  Za Svet

                  predsednik

               A. ŠIRCELJ

            (1)  Sklep Sveta (EU) 2020/753 z dne 30. marca 2020 o sklenitvi Sporazuma o prosti trgovini med Evropsko unijo in Socialistično republiko Vietnam (UL L 186, 12.6.2020, str. 1).

            (2)  Glejte dokument ST 10040/21 na http://register.consilium.europa.eu.


title: Sklep Sveta (SZVP) 2021/1192 z dne 19. julija 2021 o posodobitvi seznama oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP o uporabi posebnih ukrepov za boj proti terorizmu, in razveljavitvi Sklepa (SZVP) 2021/142

text:
                  20.7.2021

                  SL

                  Uradni list Evropske unije

                  L 258/42

         SKLEP SVETA (SZVP) 2021/1192
         z dne 19. julija 2021
         o posodobitvi seznama oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP o uporabi posebnih ukrepov za boj proti terorizmu, in razveljavitvi Sklepa (SZVP) 2021/142
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 27. decembra 2001 sprejel Skupno stališče 2001/931/SZVP (1).

                     (2)

                     Svet je 5. februarja 2021 sprejel Sklep (SZVP) 2021/142 (2) o posodobitvi seznama oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP (v nadaljnjem besedilu: seznam).

                     (3)

                     V skladu s členom 1(6) Skupnega stališča 2001/931/SZVP je treba redno pregledovati imena oseb, skupin in subjektov s seznama, da se zagotovi utemeljenost njihovega ohranjanja na seznamu.

                     (4)

                     V tem sklepu je naveden izid pregleda, ki ga je Svet opravil v zvezi z osebami, skupinami in subjekti, za katere se uporabljajo členi 2, 3 in 4 Skupnega stališča 2001/931/SZVP.

                     (5)

                     Svet je preveril, da so pristojni organi iz člena 1(4) Skupnega stališča 2001/931/SZVP sprejeli odločitve v zvezi z vsemi osebami, skupinami in subjekti s seznama, v katerih so ugotovili, da so bili ti vpleteni v teroristična dejanja v smislu člena 1(2) in (3) Skupnega stališča 2001/931/SZVP. Svet je tudi sklenil, da bi morali za osebe, skupine in subjekte, za katere se uporabljajo členi 2, 3 in 4 Skupnega stališča 2001/931/SZVP, še naprej veljati posebni omejevalni ukrepi iz Skupnega stališča 2001/931/SZVP.

                     (6)

                     Seznam bi bilo treba ustrezno posodobiti, Sklep (SZVP) 2021/142 pa razveljaviti –

               SPREJEL NASLEDNJI SKLEP:

            Člen 1
            Seznam oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP, je določen v Prilogi k temu sklepu.

            Člen 2
            Sklep (SZVP) 2021/142 se razveljavi.

            Člen 3
            Ta sklep začne veljati dan po objavi v Uradnem listu Evropske unije.

            V Bruslju, 19. julija 2021

                  Za Svet

                  predsednik

               J. PODGORŠEK

            (1)  Skupno stališče Sveta 2001/931/SZVP z dne 27. decembra 2001 o uporabi posebnih ukrepov za boj proti terorizmu (UL L 344, 28.12.2001, str. 93).

            (2)  Sklep Sveta (SZVP) 2021/142 z dne 5. februarja 2021 o posodobitvi seznama oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP o uporabi posebnih ukrepov za boj proti terorizmu, in razveljavitvi Sklepa (SZVP) 2020/1132 (UL L 43, 8.2.2021, str. 14).

            PRILOGA

               SEZNAM OSEB, SKUPIN IN SUBJEKTOV IZ ČLENA 1

            I.   OSEBE

                        1.

                        ABDOLLAHI Hamed (alias Mustafa Abdullahi), rojen 11.8.1960 v Iranu. Številka potnega lista: D9004878.

                        2.

                        AL-NASSER, Abdelkarim Hussein Mohamed, rojen v Al Ihsi (Saudova Arabija), državljan Saudove Arabije.

                        3.

                        AL YACOUB, Ibrahim Salih Mohammed, rojen 16.10.1966 v Tarutu (Saudova Arabija), državljan Saudove Arabije.

                        4.

                        ARBABSIAR Manssor (alias Mansour Arbabsiar), rojen 6.3.1955 ali 15.3.1955 v Iranu. Državljan Irana in ZDA, številka potnega lista: C2002515 (Iran); številka potnega lista: 477845448 (ZDA). Številka nacionalne osebne izkaznice: 07442833, datum izteka veljavnosti: 15.3.2016 (vozniško dovoljenje ZDA).

                        5.

                        ASSADI Assadollah, rojen 22.12.1971 v Teheranu (Iran), državljan Irana. Številka iranskega diplomatskega potnega lista: D9016657.

                        6.

                        BOUYERI, Mohammed (alias Abu ZUBAIR, alias SOBIAR, alias Abu ZOUBAIR), rojen 8.3.1978 v Amsterdamu (Nizozemska).

                        7.

                        EL HAJJ, Hassan Hassan, rojen 22.3.1988 v kraju Zaghdraiya, Sidon, Libanon, državljan Kanade. Številka potnega lista: JX446643 (Kanada).

                        8.

                        HASHEMI MOGHADAM Saeid, rojen 6.8.1962 v Teheranu (Iran), državljan Irana. Številka potnega lista: D9016290, datum izteka veljavnosti: 4.2.2019.

                        9.

                        IZZ-AL-DIN, Hasan (alias GARBAYA, Ahmed, alias SA-ID, alias SALWWAN, Samir), Libanon, rojen leta 1963 v Libanonu, državljan Libanona.

                        10.

                        MELIAD, Farah, rojen 5.11.1980 v Sydneyju (Avstralija), državljan Avstralije. Številka potnega lista: M2719127 (Avstralija).

                        11.

                        MOHAMMED, Khalid Shaikh (alias ALI, Salem, alias BIN KHALID, Fahd Bin Adballah, alias HENIN, Ashraf Refaat Nabith, alias WADOOD, Khalid Adbul), rojen 14.4.1965 ali 1.3.1964 v Pakistanu, številka potnega lista: 488555.

                        12.

                        ȘANLI, Dalokay (alias Sinan), rojen 13.10.1976 v Pülümüru (Turčija).

                        13.

                        SHAHLAI Abdul Reza (alias Abdol Reza Shala’i, alias Abd-al Reza Shalai, alias Abdorreza Shahlai, alias Abdolreza Shahla’i, alias Abdul-Reza Shahlaee, alias Hajj Yusef, alias Haji Yusif, alias Hajji Yasir, alias Hajji Yusif, alias Yusuf Abu-al-Karkh), rojen okoli leta 1957 v Iranu. Naslova: (1) Kermanshah, Iran, (2) vojaško oporišče Mehran, provinca Ilam, Iran.

                        14.

                        SHAKURI Ali Gholam, rojen okoli leta 1965 v Teheranu, Iran.

                  II.   SKUPINE IN SUBJEKTI

                        1.

                        „Abu Nidal Organisation“ (Organizacija Abu Nidal) – „ANO“ (alias „Fatah Revolutionary Council“ (Revolucionarni svet Fataha), alias „Arab Revolutionary Brigades“ (Arabske revolucionarne brigade), alias „Black September“ (Črni september), alias „Revolutionary Organisation of Socialist Muslims“ (Revolucionarna organizacija socialističnih muslimanov)).

                        2.

                        „Al-Aqsa Martyr's Brigade“ (Brigada mučenikov Al Akse).

                        3.

                        „Al-Aksa e.V.“.

                        4.

                        „Babbar Khalsa“.

                        5.

                        „Communist Party of the Philippines“ (Komunistična stranka Filipinov), vključno z „New People’s Army“ (Nova ljudska vojska) – „NPA“, Filipini.

                        6.

                        „Directorate for Internal Security of the Iranian Ministry for Intelligence and Security“ (Direktorat za notranjo varnost iranskega Ministrstva za obveščevalno dejavnost in varnost).

                        7.

                        „Gama’a al-Islamiyya“ (alias „Al-Gama’a al-Islamiyya“) („Islamic Group“ (Islamistična skupina) – „IG“).

                        8.

                        „İslami Büyük Doğu Akıncılar Cephesi“ – „IBDA-C“ („Great Islamic Eastern Warriors Front“ (Fronta islamskih bojevnikov velikega vzhoda)).

                        9.

                        „Hamas“, vključno s „Hamas-Izz al-Din al-Qassem“.

                        10.

                        „Hizballah Military Wing“ (vojaško krilo Hezbolaha) (alias „Hezbollah Military Wing“, alias „Hizbullah Military Wing“, alias „Hizbollah Military Wing“, alias „Hezballah Military Wing“, alias „Hisbollah Military Wing“, alias „Hizbu’llah Military Wing“, alias „Hizb Allah Military Wing“, alias „Jihad Council“ (in vse enote, ki mu poročajo, vključno s službo za zunanjo varnost)).

                        11.

                        „Hizbul Mudjahideen“ – „HM“.

                        12.

                        „Khalistan Zindabad Force“ (Skupina Kalistan Zindabad) – „KZF“.

                        13.

                        „Kurdistan Workers’ Party“ (Delavska stranka Kurdistana) – „PKK“ (alias „KADEK“, alias „KONGRA-GEL“).

                        14.

                        „Liberation Tigers of Tamil Eelam“ (Osvobodilni tigri tamilskega Eelama) – „LTTE“.

                        15.

                        „Ejército de Liberación Nacional“ (Nacionalna osvobodilna vojska).

                        16.

                        „Palestinian Islamic Jihad“ (Palestinski islamski džihad) – „PIJ“.

                        17.

                        „Popular Front for the Liberation of Palestine“ (Ljudska fronta za osvoboditev Palestine) – „PFLP“.

                        18.

                        „Popular Front for the Liberation of Palestine – General Command“ (Ljudska fronta za osvoboditev Palestine – splošno poveljstvo) (alias „PFLP – General Command“ (PFLP – splošno poveljstvo)).

                        19.

                        „Devrimci Halk Kurtuluș Partisi-Cephesi“ – „DHKP/C“ (alias „Devrimci Sol“ („Revolutionary Left“ (Revolucionarna levica)), alias „Dev Sol“) („Revolutionary People’s Liberation Army/Front/Party“ (Revolucionarna ljudska osvobodilna vojska/fronta/stranka)).

                        20.

                        „Sendero Luminoso“ – „SL“ („Shining Path“ (Sijoča pot)).

                        21.

                        „Teyrbazen Azadiya Kurdistan“ – „TAK“ (alias „Kurdistan Freedom Falcons“, alias „Kurdistan Freedom Hawks“ (Kurdistanski sokoli svobode)).


title: Sklep Sveta (SZVP) 2021/1193 z dne 19. julija 2021 o podaljšanju mandata posebnega predstavnika Evropske unije v Bosni in Hercegovini in o spremembi Sklepa (SZVP) 2019/1340

text:
                  20.7.2021

                  SL

                  Uradni list Evropske unije

                  L 258/46

         SKLEP SVETA (SZVP) 2021/1193
         z dne 19. julija 2021
         o podaljšanju mandata posebnega predstavnika Evropske unije v Bosni in Hercegovini in o spremembi Sklepa (SZVP) 2019/1340
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti člena 33 in člena 31(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 8. avgusta 2019 sprejel Sklep (SZVP) 2019/1340 (1) o imenovanju Johanna SATTLERJA za posebnega predstavnika Evropske unije (PPEU) v Bosni in Hercegovini. Mandat PPEU se izteče 31. avgusta 2021.

                     (2)

                     Mandat PPEU bi bilo treba podaljšati za 24 mesecev in določiti nov referenčni finančni znesek za obdobje od 1. septembra 2021 do 31. avgusta 2023.

                     (3)

                     PPEU bo mandat opravljal v razmerah, ki se lahko poslabšajo in bi lahko ovirale doseganje ciljev zunanjega delovanja Unije iz člena 21 Pogodbe –

               SPREJEL NASLEDNJI SKLEP:

            Člen 1
            Mandat Johanna SATTLERJA kot posebnega predstavnika Evropske unije (PPEU) v Bosni in Hercegovini se podaljša do 31. avgusta 2023. Svet lahko na podlagi ocene Političnega in varnostnega odbora in predloga visokega predstavnika Unije za zunanje zadeve in varnostno politiko odloči, da se mandat PPEU podaljša ali predčasno preneha.

            Člen 2
            Sklep (SZVP) 2019/1340 se spremeni:

                        1.

                        v členu 5(1) se doda naslednji pododstavek:
                        „Referenčni finančni znesek za kritje odhodkov, povezanih z mandatom PPEU, za obdobje od 1. septembra 2021 do 31. avgusta 2023 je 12 800 000 EUR.“;

                        2.

                        v členu 14 se drugi stavek nadomesti z naslednjim:
                        „PPEU predloži Svetu, VP in Komisiji redna poročila o napredku, do 31. maja 2023 pa celovito poročilo o izvajanju mandata.“.

            Člen 3
            Ta sklep začne veljati na dan sprejetja.

            V Bruslju, 19. julija 2021

                  Za Svet

                  predsednik

               J. PODGORŠEK

            (1)  Sklep Sveta (SZVP) 2019/1340 z dne 8. avgusta 2019 o imenovanju posebnega predstavnika Evropske unije v Bosni in Hercegovini (UL L 209, 9.8.2019, str. 10).


title: Sklep Sveta (SZVP) 2021/1194 z dne 19. julija 2021 o podaljšanju mandata posebnega predstavnika Evropske unije na Kosovu (To poimenovanje ne posega v stališča o statusu ter je v skladu z RVSZN 1244/1999 in mnenjem Meddržavnega sodišča o razglasitvi neodvisnosti Kosova.) in o spremembi Sklepa (SZVP) 2020/1135

text:
                  20.7.2021

                  SL

                  Uradni list Evropske unije

                  L 258/48

         SKLEP SVETA (SZVP) 2021/1194
         z dne 19. julija 2021
         o podaljšanju mandata posebnega predstavnika Evropske unije na Kosovu (*) in o spremembi Sklepa (SZVP) 2020/1135
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti člena 33 in člena 31(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 30. julija 2020 sprejel Sklep (SZVP) 2020/1135 (1), s katerim je Tomáša SZUNYOGA imenoval za posebnega predstavnika Evropske unije (v nadaljnjem besedilu: PPEU) na Kosovu. Mandat PPEU se izteče 31. avgusta 2021.

                     (2)

                     Mandat PPEU bi bilo treba podaljšati za 24 mesecev in določiti nov referenčni finančni znesek za obdobje od 1. septembra 2021 do 31. avgusta 2023.

                     (3)

                     PPEU bo mandat izvajal v razmerah, ki se lahko poslabšajo in bi lahko ovirale doseganje ciljev zunanjega delovanja Unije iz člena 21 Pogodbe –

               SPREJEL NASLEDNJI SKLEP:

            Člen 1
            Mandat Tomáša SZUNYOGA kot posebnega predstavnika Evropske unije (PPEU) na Kosovu se podaljša do 31. avgusta 2023. Svet lahko na podlagi ocene Političnega in varnostnega odbora in predloga visokega predstavnika Unije za zunanje zadeve in varnostno politiko odloči, da se mandat PPEU podaljša ali predčasno preneha.

            Člen 2
            Sklep (SZVP) 2020/1135 se spremeni:

                        (1)

                        v členu 5(1) se doda naslednji pododstavek:
                        „Referenčni finančni znesek za kritje odhodkov, povezanih z mandatom PPEU, za obdobje od 1. septembra 2021 do 31. avgusta 2023 je 6 600 000 EUR.“;

                        (2)

                        v členu 14 se drugi stavek nadomesti z naslednjim:
                        „PPEU predloži Svetu, VP in Komisiji redna poročila o napredku, do 31. maja 2023 pa končno celovito poročilo o izvajanju mandata.“.

            Člen 3
            Ta sklep začne veljati na dan sprejetja.

            V Bruslju, 19. julija 2021

                  Za Svet

                  predsednik

               J. PODGORŠEK

            (*)  To poimenovanje ne posega v stališča o statusu ter je v skladu z RVSZN 1244/1999 in mnenjem Meddržavnega sodišča o razglasitvi neodvisnosti Kosova.

            (1)  Sklep Sveta (SZVP) 2020/1135 z dne 30. julija 2020 o imenovanju posebnega predstavnika Evropske unije na Kosovu (UL L 247, 31.7.2020, str. 25).


title: Sklep Sveta (SZVP) 2021/1200 z dne 19. julija 2021 o podaljšanju mandata predsednika Vojaškega odbora Evropske unije in imenovanju naslednjega predsednika Vojaškega odbora Evropske unije

text:
                  21.7.2021

                  SL

                  Uradni list Evropske unije

                  L 259/6

         SKLEP SVETA (SZVP) 2021/1200
         z dne 19. julija 2021
         o podaljšanju mandata predsednika Vojaškega odbora Evropske unije in imenovanju naslednjega predsednika Vojaškega odbora Evropske unije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 240 Pogodbe,
         ob upoštevanju Sklepa Sveta 2001/79/SZVP z dne 22. januarja 2001 o ustanovitvi Vojaškega odbora Evropske unije (1) in zlasti člena 3 Sklepa,
         ob upoštevanju naslednjega:

                     (1)

                     Predsednika Vojaškega odbora Evropske unije (v nadaljnjem besedilu: Vojaški odbor) na podlagi Sklepa 2001/79/SZVP imenuje Svet na priporočilo Vojaškega odbora, ki se sestane na ravni načelnikov generalnih štabov. V skladu z navedenim sklepom je mandat predsednika Vojaškega odbora tri leta, če Svet ne odloči drugače.

                     (2)

                     Svet je 20. februarja 2018 s Sklepom (SZVP) 2018/297 (2) za predsednika Vojaškega odbora imenoval generala Claudia GRAZIANA, in sicer izjemoma za obdobje treh let in pol od 6. novembra 2018.

                     (3)

                     Vojaški odbor, ki se je 19. maja 2021 sestal na ravni načelnikov generalnih štabov, je priporočil, da se general Robert BRIEGER od 1. junija 2022 imenuje za predsednika Vojaškega odbora za obdobje treh let.

                     (4)

                     Mandat generala Claudia GRAZIANA kot predsednika Vojaškega odbora bi zato morali podaljšati do začetka mandata generala Roberta BRIEGERJA.

                     (5)

                     General Robert BRIEGER bi se moral imenovati za predsednika Vojaškega odbora od 1. junija 2022 do 31. maja 2025 –

               SPREJEL NASLEDNJI SKLEP:

            Člen 1
            Mandat generala Claudia GRAZIANA kot predsednika Vojaškega odbora Evropske unije se podaljša do 31. maja 2022.

            Člen 2
            General Robert BRIEGER se imenuje za predsednika Vojaškega odbora Evropske unije od 1. junija 2022 do 31. maja 2025.

            Člen 3
            Ta sklep začne veljati na dan sprejetja.

            V Bruslju, 19. julija 2021

                  Za Svet

                  predsednik

               J. PODGORŠEK

            (1)  UL L 27, 30.1.2001, str. 4.

            (2)  Sklep Sveta (SZVP) 2018/297 z dne 20. februarja 2018 o imenovanju predsednika Vojaškega odbora Evropske unije (UL L 56, 28.2.2018, str. 33).


title: Sklep Sveta (EU) 2021/1197 z dne 13. julija 2021 o sklenitvi, v imenu Unije, Sporazuma v obliki izmenjave pisem med Evropsko unijo in Republiko Indonezijo na podlagi člena XXVIII Splošnega sporazuma o carinah in trgovini (GATT) 1994 v zvezi s spremembo koncesij za vse tarifne kvote, vključene v seznam EU CLXXV, zaradi izstopa Združenega kraljestva iz Evropske unije

text:
                  21.7.2021

                  SL

                  Uradni list Evropske unije

                  L 260/1

         SKLEP SVETA (EU) 2021/1197
         z dne 13. julija 2021
         o sklenitvi, v imenu Unije, Sporazuma v obliki izmenjave pisem med Evropsko unijo in Republiko Indonezijo na podlagi člena XXVIII Splošnega sporazuma o carinah in trgovini (GATT) 1994 v zvezi s spremembo koncesij za vse tarifne kvote, vključene v seznam EU CLXXV, zaradi izstopa Združenega kraljestva iz Evropske unije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s točko (a)(v) drugega pododstavka člena 218(6) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     Svet je 15. junija 2018 pooblastil Komisijo za začetek pogajanj na podlagi člena XXVIII Splošnega sporazuma o carinah in trgovini (GATT) 1994 o porazdelitvi tarifnih kvot, vključenih v seznam EU CLXXV, zaradi izstopa Združenega kraljestva iz Unije.

                     (2)

                     Pogajanja z Indonezijo so se zaključila 28. januarja 2021 s parafiranjem Sporazuma v obliki izmenjave pisem med Evropsko unijo in Republiko Indonezijo na podlagi člena XXVIII Splošnega sporazuma o carinah in trgovini (GATT) 1994 v zvezi s spremembo koncesij za vse tarifne kvote, vključene v seznam EU CLXXV, zaradi izstopa Združenega kraljestva iz Evropske unije (v nadaljnjem besedilu: Sporazum) .

                     (3)

                     Sporazum je bil v skladu s Sklepom Sveta (EU) 2021/516 (2) podpisan v imenu Unije dne 11. maja 2021, s pridržkom njegove poznejše sklenitve.

                     (4)

                     Sporazum bi bilo treba odobriti –

               SPREJEL NASLEDNJI SKLEP:

            Člen 1
            Sporazum v obliki izmenjave pisem med Evropsko unijo in Republiko Indonezijo na podlagi člena XXVIII Splošnega sporazuma o carinah in trgovini (GATT) 1994 v zvezi s spremembo koncesij za vse tarifne kvote, vključene v seznam EU CLXXV, zaradi izstopa Združenega kraljestva iz Evropske unije se odobri v imenu Unije (3).

            Člen 2
            Predsednik Sveta v imenu Unije poda uradno obvestilo iz Sporazuma (4).

            Člen 3
            Ta sklep začne veljati na dan sprejetja.

            V Bruslju, 13. julija 2021

                  Za Svet

                  predsednik

               A. ŠIRCELJ

            (1)  Odobritev z dne 23. junija 2021 (še ni objavljena v Uradnem listu).

            (2)  Sklep Sveta (EU) 2021/516 z dne 22. marca 2021 o podpisu, v imenu Unije, Sporazuma v obliki izmenjave pisem med Evropsko Unijo in Republiko Indonezijo na podlagi člena XXVIII Splošnega sporazuma o carinah in trgovini (GATT) 1994 v zvezi s spremembo koncesij za vse tarifne kvote, vključene v seznam EU CLXXV, zaradi izstopa Združenega kraljestva iz Evropske unije (UL L 104, 25.3.2021, str. 29).

            (3)  Gej stran 3 tega Uradnega lista.

            (4)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.


title: Sklep Sveta (EU) 2021/1207 z dne 19. julija 2021 o spremembi Odločbe 2003/77/ES o določitvi večletnih finančnih smernic za upravljanje sredstev ESPJ v likvidaciji in po končani likvidaciji za upravljanje sredstev Raziskovalnega sklada za premog in jeklo

text:
                  22.7.2021

                  SL

                  Uradni list Evropske unije

                  L 261/47

         SKLEP SVETA (EU) 2021/1207
         z dne 19. julija 2021
         o spremembi Odločbe 2003/77/ES o določitvi večletnih finančnih smernic za upravljanje sredstev ESPJ v likvidaciji in po končani likvidaciji za upravljanje sredstev Raziskovalnega sklada za premog in jeklo
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Protokola št. 37 o finančnih posledicah izteka Pogodbe o ustanovitvi Evropske skupnosti za premog in jeklo ter o Raziskovalnem skladu za premog in jeklo, ki je priložen Pogodbi o Evropski uniji in Pogodbi o delovanju Evropske unije, in zlasti člena 2(2) Protokola,
         ob upoštevanju predloga Evropske komisije,
         ob upoštevanju mnenja Evropskega parlamenta (1),
         ob upoštevanju naslednjega:

                     (1)

                     Da bi bila podnebno nevtralna do leta 2050, Unija potrebuje „vodilna podjetja na področju podnebja in virov“, da bi do leta 2030 razvila prve komercialne aplikacije prodornih tehnologij v ključnih industrijskih sektorjih in brezogljično proizvodnjo jekla.

                     (2)

                     Na podlagi Odločbe Sveta 2003/76/ES (2) Komisija upravlja sredstva Evropske skupnosti za premog in jeklo (ESPJ) v likvidaciji in po končani likvidaciji sredstva Raziskovalnega sklada za premog in jeklo na način, ki zagotavlja dolgoročno donosnost. V Odločbi Sveta 2003/77/ES (3) so določene večletne finančne smernice za upravljanje navedenih sredstev. Na podlagi člena 2 Odločbe 2003/77/ES Komisija pregleda ali dopolni navedene smernice ter ponovno oceni njihovo delovanje in učinkovitost.

                     (3)

                     Da bi zagotovili potrebno podporo za koristne skupne raziskovalne projekte, ki imajo kritično maso in dodano vrednost Unije za izboljšanje trajnostnosti, konkurenčnosti, zdravja, varnosti in delovnih pogojev v sektorjih, povezanih s premogovništvom in jeklarstvom, je treba zagotoviti, da se plačila, povezana z letno dodelitvijo, kakor je opredeljena in določena v členu 2 Odločbe 2003/76/ES, do leta 2027 financirajo za takšne projekte. Taka plačila bi bilo treba financirati iz čistih prihodkov iz naložb in prihodkov, ustvarjenih s prodajo dela sredstev, do letnega zneska, ki ga določi pristojna služba Komisije na podlagi Odločbe 2003/76/ES in Odločbe Sveta 2008/376/ES (4).

                     (4)

                     Izkušnje, pridobljene v zadnjih petih letih izvajanja finančnih smernic (2012–2017), in razvoj razmer na finančnih trgih kažejo, da je treba te smernice prilagoditi.

                     (5)

                     Sredstva, ki ostanejo po umikih do leta 2027 v zvezi z letno dodelitvijo, določeno z Odločbo 2003/76/ES, bi bilo treba upravljati na podlagi dolgoročnejšega naložbenega obdobja in tako omogočiti povečanje razpršenosti.

                     (6)

                     V povprečju je vlaganje velikega dela sredstev dolgoročno skladno z višjimi pričakovanimi donosi, pri čemer je treba upoštevati možnosti večjih nihanj v kratkoročnem obdobju. Ne glede na to bi si morale naložbe prizadevati za zagotovitev zadostne količine likvidnih sredstev za letna plačila, ki jih zahteva pristojna služba Komisije na podlagi odločb 2003/76/ES in 2008/376/ES.

                     (7)

                     Finančne smernice bi morale omogočiti prožnejši pristop k tehničnim vidikom izvajanja in določiti ustrezne naložbene instrumente za doseganje naložbenih ciljev.

                     (8)

                     Ne bi smeli upoštevati vsakega razreda sredstev posebej, ampak vlogo, ki jo ima v razpršenem portfelju. Razpršenost med razredi sredstev je v preteklosti vodila k višjim donosom ob enaki stopnji tveganja. Korelacija med sredstvi je pomembna pri sprejemanju odločitev v zvezi z naložbeno strukturo v okviru splošnega naložbenega tveganja in donosa.

                     (9)

                     Sredstva ESPJ v likvidaciji in po končani likvidaciji sredstva Raziskovalnega sklada za premog in jeklo bi bilo treba upravljati na podlagi naložbene strategije, izražene v obliki strateške naložbene strukture in strateške referenčne vrednosti, ki odraža naložbene cilje in dovoljeno tveganje sredstev. Referenčna vrednost zagotavlja dolgoročne naložbene smernice za upravitelje portfelja, in sicer v obliki razporeditev med različne razrede sredstev.

                     (10)

                     Finančne smernice bi morale omogočiti naložbe v visoko likvidne obveznice, denominirane v ameriških dolarjih, ki jih izdajo države, nadnacionalni subjekti, podnacionalni subjekti in vladne agencije, da bi se povečala razpršenost, hkrati pa bi se v ustreznem obsegu zmanjšalo tveganje za izgube zaradi nihanja deviznega tečaja. Komisija bi morala imeti možnost, da se ob soglasju računovodje Komisije odloči o naložbah v druga sredstva, denominirana v valutah drugih razvitih gospodarstev ali drugih držav članic. Take odločitve bi morale temeljiti na popolnoma utemeljenem dokazu prednosti zadevne naložbe za uspešnost sredstev. S finančnimi smernicami bi bilo treba razširiti obseg upravičenih naložb, da se ponudi možnost razpršene izpostavljenosti do splošnih tržnih indeksov, določenih geografskih sektorjev in posebnih razredov sredstev.

                     (11)

                     Finančne smernice bi morale omogočiti druge finančne instrumente, kot so standardizirane terminske pogodbe, nestandardizirane terminske pogodbe in zamenjave, da bi obvladovali tveganja in izpostavljenosti, kot sta obrestno in valutno tveganje.

                     (12)

                     Naložbene prakse, pri katerih se upoštevajo okoljski, socialni in upravljavski vidiki, postajajo vse pomembnejše in bi jih bilo treba upoštevati pri naložbenih odločitvah. Odločbo 2003/77/ES bi bilo treba spremeniti , da se uvedejo prakse, pri katerih se upoštevajo okoljski, socialni in upravljavski vidiki, ki bi vključevale tako pozitiven pregled za spodbujanje vključevanja okoljskih, socialnih in upravljavskih vidikov v izbor naložb, kot negativen pregled z vključitvijo seznama dejavnosti, ki so zaradi etičnih ali moralnih razlogov izključene iz zakladniških naložb.

                     (13)

                     Letno poročilo Komisije državam članicam o operacijah upravljanja, ki se izvajajo v skladu s finančnimi smernicami, bi moralo zagotavljati informacije o dodelitvi različnim razredom sredstev. V letnem poročilu bi bilo treba pojasniti tudi vse večje spremembe v strateški naložbeni strukturi.

                     (14)

                     Odločbo 2003/77/ES bi bilo zato treba ustrezno spremeniti.

                     (15)

                     Glede na strukturno povezavo z Odločbo 2003/76/ES bi se morala ta sprememba uporabljati šele od datuma uporabe Sklepa (EU) 2021/1208 (5) –

               SPREJEL NASLEDNJI SKLEP:

            Člen 1
            Odločba 2003/77/ES se spremeni:

                        (1)

                        vstavi se naslednji člen:

                           „Člen 1a
                           Sredstva ESPJ v likvidaciji in po končani likvidaciji sredstva Raziskovalnega sklada za premog in jeklo se upravljajo za zagotavljanje letnih plačil v mejah letne dodelitve sredstev v višini 111 milijonov EUR za financiranje skupnih raziskav v sektorjih, povezanih s premogovništvom in jeklarstvom. Letna plačila se financirajo iz čistih prihodkov iz naložb in prihodkov, ustvarjenih s prodajo dela sredstev ESPJ v likvidaciji in po končani likvidaciji sredstev Raziskovalnega sklada za premog in jeklo, do letnega zneska, ki ga določi pristojna služba Komisije na podlagi Odločbe 2003/76/ES in Odločbe Sveta 2008/376/ES. (*1)

                           (*1)  Odločba Sveta 2008/376/ES z dne 29. aprila 2008 o sprejetju Raziskovalnega programa Raziskovalnega sklada za premog in jeklo in o večletnih tehničnih smernicah za ta program (UL L 130, 20.5.2008, str. 7).“;"

                        (2)

                        Priloga se nadomesti z besedilom iz Priloge k temu sklepu.

            Člen 2
            Ta sklep začne veljati dvajseti dan po objavi v Uradnem listu Evropske unije.
            Uporablja se od datuma, od katerega se uporablja Sklep (EU) 2021/1208.

            V Bruslju, 19. julija 2021

                  Za Svet

                  predsednik

               J. PODGORŠEK

            (1)  Mnenje z dne 7. julija 2021 (še ni objavljeno v Uradnem listu).

            (2)  Odločba Sveta 2003/76/ES z dne 1. februarja 2003 o določitvi ukrepov za izvajanje Protokola o finančnih posledicah izteka Pogodbe o ESPJ in o Raziskovalnem skladu za premog in jeklo, ki je priložen k Pogodbi o ustanovitvi Evropske skupnosti (UL L 29, 5.2.2003, str. 22).

            (3)  Odločba Sveta 2003/77/ES z dne 1. februarja 2003 o določitvi večletnih finančnih smernic za upravljanje sredstev ESPJ v likvidaciji in po končani likvidaciji za upravljanje sredstev Raziskovalnega sklada za premog in jeklo (UL L 29, 5.2.2003, str. 25).

            (4)  Odločba Sveta 2008/376/ES z dne 29. aprila 2008 o sprejetju Raziskovalnega programa Raziskovalnega sklada za premog in jeklo in o večletnih tehničnih smernicah za ta program (UL L 130, 20.5.2008, str. 7).

            (5)  Sklep Sveta (EU) 2021/1208 z dne 19. julija 2021 o spremembi Odločbe 2003/76/ES o določitvi ukrepov za izvajanje Protokola o finančnih posledicah izteka Pogodbe o ESPJ in o Raziskovalnem skladu za premog in jeklo, ki je priložen Pogodbi o ustanovitvi Evropske skupnosti (glej stran 54 tega Uradnega lista).

            PRILOGA
            Finančne smernice za upravljanje sredstev ESPJ v likvidaciji in po končani likvidaciji za upravljanje sredstev Raziskovalnega sklada za premog in jeklo
            1.   UPORABA SREDSTEV
            Sredstva Evropske skupnosti za premog in jeklo (ESPJ) v likvidaciji, vključno z njenim portfeljem kreditov in vlaganji, se po potrebi uporabijo za poravnavo preostalih obveznosti ESPJ v smislu neporavnanih dolgov, obveznosti iz preteklih operativnih proračunov in vseh nepredvidenih obveznosti.
            Če sredstva ESPJ v likvidaciji, po končani likvidaciji pa sredstva Raziskovalnega sklada za premog in jeklo, niso potrebna za poravnavo obveznosti iz prvega pododstavka, se ta sredstva preudarno investirajo v skladu z izbranim obdobjem naložbe na način, ki zagotavlja donose, s katerimi se lahko financirajo nadaljnje raziskave v sektorjih, povezanih s premogovništvom in jeklarstvom.
            Sredstva ESPJ v likvidaciji, po končani likvidaciji pa sredstva Raziskovalnega sklada za premog in jeklo, se uporabijo za zagotavljanje letnih plačil v mejah letne dodelitve sredstev v višini 111 milijonov EUR za raziskave v sektorjih, povezanih s premogovništvom in jeklarstvom. Navedena plačila se ustvarijo s čistimi prihodki iz naložb. Če čisti prihodki ne zadoščajo za plačilo letne dodelitve, se dopolnijo s prihodki, ustvarjenimi s prodajo dela sredstev ESPJ v likvidaciji, po končani likvidaciji pa s prodajo sredstev Raziskovalnega sklada za premog in jeklo. Po letu 2027 se sredstva Raziskovalnega sklada za premog in jeklo vložijo na način, ki zagotavlja prihodek, s katerim se lahko financirajo nadaljnje raziskave v sektorjih, povezanih s premogovništvom in jeklarstvom.
            2.   NALOŽBENO OBDOBJE, CILJ IN DOVOLJENO TVEGANJE
            Sredstva ESPJ v likvidaciji, po končani likvidaciji pa sredstva Raziskovalnega sklada za premog in jeklo, se vložijo s ciljem ohranjanja in, kjer je mogoče, povečanja vrednosti teh sredstev (v nadaljnjem besedilu: naložbeni cilj). Naložbeni cilj se uresničuje v naložbenem obdobju in se doseže z visoko stopnjo zaupanja.
            Sredstva se upravljajo v skladu z bonitetnimi pravili in načeli dobrega finančnega poslovodenja ter v skladu s pravili in postopki, ki jih določi računovodja Komisije.
            Naložbeni cilj se uresničuje z izvajanjem preudarne naložbene strategije, ki temelji na visoki stopnji razpršenosti med razredi upravičenih sredstev, geografskimi območji, izdajatelji in roki zapadlosti (v nadaljnjem besedilu: naložbena strategija). Naložbena strategija se določi ob upoštevanju naložbenega obdobja in za zagotovitev, da so potrebna sredstva na voljo v dovolj likvidni obliki, ko je to potrebno.
            Izražena je v obliki strateške naložbene strukture, ki določa okvirne ciljne razporeditve med različne razrede upravičenih finančnih sredstev.
            Komisija upošteva strateško naložbeno strukturo v strateški referenčni vrednosti (v nadaljnjem besedilu: referenčna vrednost), s katero se ocenjuje uspešnost sredstev ESPJ v likvidaciji, po končani likvidaciji pa sredstev Raziskovalnega sklada za premog in jeklo.
            Naložbeno strategijo in referenčno vrednost predlaga Komisija in potrdi računovodja Komisije, in sicer po posvetovanju z odredbodajalci Komisije na podlagi prenosa pooblastil.
            Komisija lahko spremeni naložbeno strategijo in referenčno vrednost v primeru ustrezno dokumentiranih in utemeljenih sprememb gospodarskih razmer, znatne spremembe potreb in položaja prispevajočih instrumentov ali bistvene spremembe ocen prilivov in odlivov. Postopek za spremembo naložbene strategije je enak postopku njenega prvotnega sprejetja.
            Naložbena strategija se določi ob upoštevanju naložbenega obdobja in dovoljenega tveganja sredstev ESPJ v likvidaciji, po končani likvidaciji pa sredstev Raziskovalnega sklada za premog in jeklo.
            3.   NAČELA NALOŽBENE STRUKTURE IN UPRAVIČENE NALOŽBE
            Zagotovi se zadostna razpršenost med vsemi kategorijami sredstev in znotraj njih, da se zmanjšajo naložbena tveganja. Načeloma velja, da bolj kot so sredstva tvegana ali manj kot so likvidna, manj koncentrirana bi morala biti izpostavljenost.
            Izpostavljenost do različnih razredov sredstev in razpršenost se lahko dosežeta tudi z naložbami v kolektivne naložbene podjeme ali produkte, s katerimi se trguje na borzi.
            Sredstva ESPJ v likvidaciji, po končani likvidaciji pa sredstva Raziskovalnega sklada za premog in jeklo, se vlagajo le v:

                        (a)

                        sredstva denarnega trga, denominirana v eurih;

                        (b)

                        vrednostne papirje s stalnim donosom; in

                        (c)

                        regulirane kolektivne naložbe v dolžniške in lastniške instrumente.

                  Sredstva ESPJ v likvidaciji, po končani likvidaciji pa sredstva Raziskovalnega sklada za premog in jeklo, pridobijo izpostavljenost do kategorij sredstev iz predhodnega pododstavka z vlaganjem v naslednje instrumente ali z opravljanjem naslednjih dejavnosti:

                        (a)

                        depoziti;

                        (b)

                        instrumenti denarnega trga in skladi denarnega trga, ki zagotavljajo dnevno likvidnost, ki jih zajema Uredba (EU) 2017/1131 Evropskega parlamenta in Sveta (1);

                        (c)

                        dolžniški instrumenti, kot so obveznice, menice in zapisi, ter listinjeni finančni instrumenti v skladu z merili za enostavno, pregledno in standardizirano listinjenje, določenimi v Uredbi (EU) 2017/2402 Evropskega parlamenta in Sveta (2);

                        (d)

                        kolektivni naložbeni podjemi, ki jih zajema Direktiva 2009/65/ES Evropskega parlamenta in Sveta (3), vključno s kotirajočimi investicijskimi skladi, ki vlagajo v lastniške ali dolžniške instrumente, pri katerih največje izgube ne morejo preseči vloženih zneskov;

                        (e)

                        pogodbe o začasni prodaji v skladu z načelom iz člena 212(2) Uredbe (EU, Euratom) 2018/1046 Evropskega parlamenta in Sveta (v nadaljnjem besedilu: finančna uredba) (4);

                        (f)

                        pogodbe o začasnem nakupu;

                        (g)

                        operacije posojanja vrednostnih papirjev s priznanimi klirinškimi sistemi, kot sta Clearstream in Euroclear, ali z vodilnimi finančnimi institucijami, ki so specializirane za tovrstne operacije.

                  Izvedeni finančni instrumenti v obliki nestandardiziranih in standardiziranih terminskih pogodb in zamenjav se uporabljajo izključno za namene učinkovitega upravljanja portfelja, ne pa za špekulacije ali krepitev pozicij. Navedeni izvedeni finančni instrumenti se lahko uporabljajo za prilagoditev trajanja, ublažitev kreditnega ali drugega ustreznega tveganja ali spremembe naložbene strukture v skladu z naložbeno politiko.
            Sredstva ESPJ v likvidaciji, po končani likvidaciji pa sredstva Raziskovalnega sklada za premog in jeklo, se lahko vlagajo v visoko likvidne obveznice, denominirane v ameriških dolarjih, ki jih izdajo državni in nadnacionalni subjekti, izključno za namene razpršitve in izpostavljenosti do druge krivulje obrestne mere. Kakršno koli valutno tveganje se zavaruje, in sicer z ustrezno uporabo zamenjav ali drugih instrumentov za zavarovanje pred valutnimi tveganji, kot je določeno v predhodnem pododstavku.
            Komisija lahko, če se s tem strinja računovodja, razširi obseg upravičenih naložb in vključi druge razrede sredstev in naložbene operacije, ki so v skladu z naložbeno strategijo in cilji, ter valute drugih razvitih gospodarstev, katerih sezname občasno objavi Mednarodni denarni sklad, pri čemer je treba uporabiti zavarovanje pred valutnimi tveganji. Vsaka odločitev o vključitvi novih skupin sredstev, naložbenih operacij ali valut razvitih gospodarstev se podpre s podrobno utemeljitvijo glede na skupino sredstev, operacijo ali valuto, in sicer v zvezi s tem, kako bodo razširjene naložbene možnosti povečale uspešnost sredstev ESPJ v likvidaciji, po končani likvidaciji pa sredstev Raziskovalnega sklada za premog in jeklo, v smislu tveganj in donosa. Navedena obrazložitev vključuje oceno operativnih zmogljivosti, potrebnih za podporo teh novih naložbenih možnosti.
            4.   OKOLJSKI, SOCIALNI, UPRAVLJAVSKI IN MORALNI VIDIKI
            Uporabljajo se naslednja okoljska, socialna in upravljavska merila:

                        (a)

                        naložbe sredstev ESPJ v likvidaciji, po končani likvidaciji pa sredstev Raziskovalnega sklada za premog in jeklo, se izvajajo v skladu s ciljem politike Unije, da se spodbujata trajnostno financiranje in socialna pravičnost, kolikor je to skladno z ohranjanjem kapitala sredstev;

                        (b)

                        naložbena politika se izvaja v skladu z vso ustrezno zakonodajo, ki spodbuja okoljske, socialne in upravljavske finančne instrumente, ter upošteva ustrezne standarde, sisteme, merila in postopke, določene v regulativnem okviru Unije;

                        (c)

                        Komisija se lahko posvetuje s strokovno skupino EU za trajnostno financiranje ali njeno naslednico o izvajanju okoljskih, socialnih in upravljavskih vidikov v naložbeni strategiji za sredstva ESPJ v likvidaciji, po končani likvidaciji pa sredstva Raziskovalnega sklada za premog in jeklo;

                        (d)

                        Komisija spremlja okoljski, socialni in upravljavski profil sredstev ESPJ v likvidaciji, po končani likvidaciji pa sredstev Raziskovalnega sklada za premog in jeklo, ter o tem poroča v letnem poročilu iz točke 7 (Postopki upravljanja).

                  Seznam dejavnosti, izključenih za naložbene namene iz etičnih ali moralnih razlogov:

                        (a)

                        naložbe v vrednostne papirje, ki jih izdajo subjekti, za katere je Komisiji znano, da je bilo za njih s pravnomočno sodbo ali pravnomočno upravno odločbo ugotovljeno, da se ukvarjajo z dejavnostmi, ki:

                                    (i)

                                    se štejejo za nezakonite ali prepovedane iz etičnih ali moralnih razlogov v skladu z regulativnim okvirom Unije ter mednarodnimi konvencijami in sporazumi;

                                    (ii)

                                    so povezane z razvojem in proizvodnjo streliva ali orožja ter trgovanjem z njim, prepovedanimi z veljavnim mednarodnim pravom;

                        (b)

                        naložbe v vrednostne papirje, ki jih izdajo podjetja, ki, kolikor je znano Komisiji, ustvarijo več kot 25 % skupnih letnih prihodkov iz dejavnosti, navedenih v nadaljevanju:

                                    (i)

                                    dejavnosti, povezane z igrami na srečo (dejavnosti v zvezi s proizvodnjo, gradnjo, distribucijo, predelavo, trgovino in programsko opremo);

                                    (ii)

                                    proizvodov in dejavnosti, povezanih s tobakom (proizvodnja, distribucija, predelava in trgovina);

                                    (iii)

                                    trgovine z ljudmi za namene spolnega izkoriščanja ter s tem povezane infrastrukture, storitve in medijev.

                  5.   PRENOS SREDSTEV V SPLOŠNI PRORAČUN UNIJE
            Čisti prihodek iz naložb sredstev ESPJ v likvidaciji, po končani likvidaciji pa sredstev Raziskovalnega sklada za premog in jeklo, ter prihodki, ustvarjeni s prodajo dela sredstev, se namenijo splošnemu proračunu Unije kot namenski prihodek in se po potrebi prenesejo z ESPJ v likvidaciji in po končani likvidaciji s sredstev Raziskovalnega sklada za premog in jeklo za poravnavo obveznosti iz proračunske postavke za raziskovalne programe v korist sektorjev, povezanih s premogovništvom in jeklarstvom.
            6.   RAČUNOVODSTVO
            Upravljanje sredstev se prikaže v letnih računovodskih izkazih za ESPJ v likvidaciji in po končani likvidaciji za sredstva Raziskovalnega sklada za premog in jeklo. Ti temeljijo na in se izkazujejo v skladu z računovodskimi pravili Komisije, kot jih je sprejel računovodja Komisije, ob upoštevanju posebne narave ESPJ v likvidaciji in po končani likvidaciji sredstev Raziskovalnega sklada za premog in jeklo. Zaključne račune potrdi Komisija, preveri pa jih Računsko sodišče. Komisija poveri letno revizijo zaključnih računov zunanjim izvajalcem.
            7.   POSTOPKI UPRAVLJANJA
            Komisija izvaja navedene postopke upravljanja v zvezi z ESPJ v likvidaciji in po končani likvidaciji v zvezi s sredstvi Raziskovalnega sklada za premog in jeklo v skladu s temi smernicami ter internimi predpisi in postopki, ki veljajo za ESPJ v času njene razpustitve ali kakor so spremenjeni pozneje.
            Komisija vsako leto pripravi podrobno poročilo o postopkih upravljanja, izvedenih v skladu s temi finančnimi smernicami, in ga pošlje državam članicam. V letno poročilo vključi informacije o uporabi različnih kategorij sredstev, o razlogih za izbiro naložb v posebne kategorije sredstev in o ugotovljeni uspešnosti po posameznih kategorijah sredstev.

               (1)  Uredba (EU) 2017/1131 Evropskega parlamenta in Sveta z dne 14. junija 2017 o skladih denarnega trga (UL L 169, 30.6.2017, str. 8).

               (2)  Uredba (EU) 2017/2402 Evropskega parlamenta in Sveta z dne 12. decembra 2017 o določitvi splošnega okvira za listinjenje in o vzpostavitvi posebnega okvira za enostavno, pregledno in standardizirano listinjenje ter o spremembah direktiv 2009/65/ES, 2009/138/ES in 2011/61/EU ter uredb (ES) št. 1060/2009 in (EU) št. 648/2012 (UL L 347, 28.12.2017, str. 35).

               (3)  Direktiva 2009/65/ES Evropskega parlamenta in Sveta z dne 13. julija 2009 o usklajevanju zakonov in drugih predpisov o kolektivnih naložbenih podjemih za vlaganja v prenosljive vrednostne papirje (KNPVP) (prenovitev) (UL L 302, 17.11.2009, str. 32).

               (4)  Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).


title: Sklep Sveta (EU) 2021/1208 z dne 19. julija 2021 o spremembi Odločbe 2003/76/ES o določitvi ukrepov za izvajanje Protokola o finančnih posledicah izteka Pogodbe o ESPJ in o Raziskovalnem skladu za premog in jeklo, ki je priložen Pogodbi o ustanovitvi Evropske skupnosti

text:
                  22.7.2021

                  SL

                  Uradni list Evropske unije

                  L 261/54

         SKLEP SVETA (EU) 2021/1208
         z dne 19. julija 2021
         o spremembi Odločbe 2003/76/ES o določitvi ukrepov za izvajanje Protokola o finančnih posledicah izteka Pogodbe o ESPJ in o Raziskovalnem skladu za premog in jeklo, ki je priložen Pogodbi o ustanovitvi Evropske skupnosti
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Protokola št. 37 o finančnih posledicah izteka Pogodbe o ustanovitvi Evropske skupnosti za premog in jeklo ter o Raziskovalnem skladu za premog in jeklo, ki je priložen Pogodbi o Evropski uniji in Pogodbi o delovanju Evropske unije, ter zlasti prvega odstavka člena 2 Protokola,
         ob upoštevanju predloga Evropske komisije,
         po posredovanju osnutka zakonodajnega akta nacionalnim parlamentom,
         ob upoštevanju odobritve Evropskega parlamenta (1),
         v skladu s posebnim zakonodajnim postopkom,
         ob upoštevanju naslednjega:

                     (1)

                     Pogodba o ustanovitvi Evropske skupnosti za premog in jeklo je prenehala veljati 23. julija 2002 v skladu s členom 97 Pogodbe. Vsa sredstva in obveznosti Evropske skupnosti za premog in jeklo (ESPJ) so se prenesla na Unijo 24. julija 2002.

                     (2)

                     V skladu s Protokolom št. 37 se neto vrednost sredstev in obveznosti, kot so prikazani v bilanci stanja ESPJ z dne 23. julija 2002, obravnavajo kot sredstva, namenjena za raziskave v sektorjih, povezanih s premogovništvom in jeklarstvom, imenovana „ESPJ v likvidaciji“, po zaključku likvidacije pa se sredstva imenujejo „sredstva Raziskovalnega sklada za premog in jeklo“.

                     (3)

                     Protokol št. 37 določa tudi, da se prihodki iz teh sredstev, imenovani „Raziskovalni sklad za premog in jeklo“ (RSPJ), v skladu z določbami Protokola št. 37 in aktov, sprejetih na njegovi podlagi, uporabljajo izključno za raziskave v sektorjih, povezanih s premogovništvom in jeklarstvom, ki potekajo zunaj raziskovalnega okvirnega programa.

                     (4)

                     Svet je 1. februarja 2003 sprejel Sklep 2003/76/ES (2), ki določa pravila za izvajanje Protokola št. 37.

                     (5)

                     Zaradi nizkih obrestnih mer se sredstva, namenjena financiranju raziskovalnih projektov za premog in jeklo, hitro zmanjšujejo. To povzroča položaj, ko ključni minimalni proračun, ki je na voljo za organiziranje letnega razpisa za zbiranje predlogov za raziskovalni program RSPJ (v nadaljnjem besedilu: program), morda ne bo izpolnjen. Ključni minimalni proračun za organiziranje razpisa je potreben, da se lahko s programom zagotovi potrebna podpora za koristne skupne raziskovalne projekte, ki imajo kritično maso in dodano vrednost Unije za izboljšanje vzdržnosti, konkurenčnosti, zdravja, varnosti in delovnih pogojev ter zmanjšanje vpliva na okolje v sektorjih, povezanih s premogovništvom in jeklarstvom.

                     (6)

                     V Sporočilu Komisije Evropskemu parlamentu, Evropskemu svetu, Svetu, Evropskemu ekonomsko-socialnemu odboru in Odboru regij Evropski zeleni dogovor se je Komisija zavezala, da bo podprla tehnološke preboje na področju pridobivanja čistega jekla, ki bodo privedli do brezogljične proizvodnje jekla do leta 2030. Da bi to omogočila, se je Komisija zavezala, da bo proučila, ali bi bilo mogoče v ta namen uporabiti del finančnih sredstev, ki se bodo sprostila iz naslova Evropske skupnosti za premog in jeklo v likvidaciji.

                     (7)

                     V sporočilu Komisije Evropskemu parlamentu, Evropskemu svetu, Svetu, Evropskemu ekonomsko-socialnemu odboru in Odboru regij naložbeni načrt za evropski zeleni dogovor je Komisija zavzela stališče, da je z namenom doseganja ciljev Unije potrebno izvesti revizijo pravnih podlag RSPJ, da se omogoči uporaba sredstev ESPJ v likvidaciji in, po zaključku likvidacije, sredstev RSPJ.

                     (8)

                     Prodaja deleža sredstev ESPJ v likvidaciji in, po zaključku likvidacije, sredstev RSPJ za financiranje raziskovalnih projektov v premogovništvu in jeklarstvu bi morala biti dovoljena pod pogojem, da bi bilo treba oblikovati rezerve za zagotovitev omejenih preostalih obveznosti, ki izhajajo iz morebitnih nepredvidenih obveznosti, in pod pogojem da bi bilo treba razumen del sredstev, ki za zagotovitev navedenih obveznosti niso več potrebna, še vedno vložiti v ustvarjanje prihodka.

                     (9)

                     Morda bo treba prodati delež sredstev ESPJ v likvidaciji in, po zaključku likvidacije, sredstev RSPJ, da se RSPJ zagotavlja letna dodelitev v višini 111 milijonov EUR do leta 2027. Ta dodelitev se bo porabila tako: s 40 milijoni EUR letno se financirajo skupne raziskave v premogovništvu in jeklarstvu, s preostalimi 71 milijoni EUR pa se financirajo tehnološki preboji, ki bodo privedli do skoraj brezogljične proizvodnje jekla, ter raziskovalni projekti, s katerimi se upravljata pravičen prehod nekdaj delujočih premogovnikov ali premogovnikov v postopku zapiranja in povezana infrastruktura v skladu z Mehanizmom za pravični prehod in členom 4(2) Sklepa 2003/76/ES. Možnost prodaje deleža sredstev ESPJ v likvidaciji in, po zaključku likvidacije, sredstev RSPJ je omejena na financiranje letnih dodelitev za finančna leta 2021–2027.

                     (10)

                     RSPJ bi se moral zato financirati ne le s čistim prihodkom iz naložb, temveč po potrebi tudi iz prihodkov, ustvarjenih s prodajo dela sredstev RSPJ, do zneska, predvidenega za obdobje 2021–2027.

                     (11)

                     Določbe, ki določajo postopek sprejetja večletnih finančnih smernic za upravljanje sredstev, in določbe, ki določajo postopek za sprejetje večletnih tehničnih smernic za program, bi bilo treba črtati, ker za njih velja člen 2(2) Protokola št. 37 in so zato nepotrebne.

                     (12)

                     Izravnalni mehanizem iz člena 5(2) Sklepa 2003/76/ES, bi bilo treba odpraviti saj gre za zastarelo orodje.

                     (13)

                     Treba bi bilo vstaviti nov odstavek v členu 1 Sklepa 2003/76/ES, da se omogoči odpis terjatev na podlagi načel iz prvega pododstavka člena 101(2) Uredbe (EU, Euratom) 2018/1046 Evropskega parlamenta in Sveta (3) (v nadaljnjem besedilu: finančna uredba).

                     (14)

                     Odločbo 2003/76/ES bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Odločba 2003/76/ES se spremeni:

                        (1)

                        v člen 1 se vstavi naslednji odstavek:

                           „1a.   Komisija v naslednjih primerih odpiše terjatve še pred izčrpanjem vseh navedenih pravnih sredstev:

                                       (a)

                                       kadar bi bili stroški izterjave predvidoma višji od zneska, ki ga je treba izterjati, in odpis ne bi škodil podobi Unije;

                                       (b)

                                       kadar terjatve ni mogoče izterjati zaradi plačilne nesposobnosti dolžnika ali morebitnega drugega postopka zaradi insolventnosti;

                                       (c)

                                       kadar izterjava ni skladna z načelom sorazmernosti.“;

                        (2)

                        člen 2 se nadomesti z naslednjim:

                           „Člen 2

                              1.   Sredstva upravlja Komisija na način, ki zagotavlja, da se do leta 2027 ohranja letna dodelitev Raziskovalnemu skladu za premog in jeklo v višini 111 milijonov EUR za financiranje raziskav v sektorjih, povezanih s premogovništvom in jeklarstvom, in sicer 40 milijonov EUR za financiranje skupnih raziskav v teh sektorjih ter 71 milijonov EUR za financiranje raziskav na področju tehnoloških prebojev, ki bodo privedli do skoraj brezogljične proizvodnje jekla, ter raziskovalnih projektov, s katerimi se upravlja pravičen prehod nekdaj delujočih premogovnikov ali premogovnikov v postopku zapiranja in povezane infrastrukture v skladu z Mehanizmom za pravični prehod in členom 4(2). Komisija bo po letu 2027 sredstva upravljala na način, ki zagotavlja dolgoročno donosnost. Sredstva se vložijo s ciljem ohranitve in, kjer je to mogoče, povečanja vrednosti teh sredstev.

                              2.   Letna dodelitev v višini 111 milijonov EUR bi morala biti sestavljena iz čistega prihodka iz naložb in, kjer te niso zadostne, iz prodaje dela sredstev ESPJ v likvidaciji in, po zaključku likvidacije, sredstev Raziskovalnega sklada za premog in jeklo“.

                        (3)

                        člen 3 se nadomesti z naslednjim:

                           „Člen 3

                              1.   Vsako leto se pripravijo izkaz poslovnega izida, bilanca stanja in finančno poročilo, ki ločeno od drugih finančnih poslov Unije prikazujejo likvidacijske postopke iz člena 1 ter investicijske transakcije in posle upravljanja sredstev iz člena 2.
                              Ti računovodski izkazi se priložijo računovodskim izkazom, ki jih Komisija vsako leto pripravi v skladu s členom 318 PDEU in Uredbo (EU, Euratom) 2018/1046 Evropskega parlamenta in Sveta (*1) (v nadaljnjem besedilu: finančna uredba) .

                              2.   Pristojnosti Evropskega parlamenta, Sveta in Računskega sodišča glede nadzora in razrešitve, kakor jih določata Pogodba o delovanju Evropske unije in finančna uredba, se uporabljajo tudi za posle iz odstavka 1.

                           (*1)  Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).“;"

                        (4)

                        člen 4 se spremeni:

                                    (a)

                                    odstavek 1 se nadomesti z naslednjim:

                                       „1.   Čisti prihodek iz naložb iz člena 2 ter prihodek, ustvarjen s prodajo dela sredstev, predstavljata prihodek v splošnem proračunu Unije. Ta prihodek je namenjen posebnim projektom, to je financiranju raziskovalnih projektov v sektorjih, povezanih s premogovništvom in jeklarstvom, ki niso vključeni v okvirni raziskovalni program. Prihodek oblikuje Raziskovalni sklad za premog in jeklo, upravlja pa ga Komisija.“;

                                    (b)

                                    odstavek 3 se črta;

                        (5)

                        odstavek 2 v členu 5 se črta;

                        (6)

                        Priloga se črta.

            Člen 2
            Ta sklep začne veljati dvajseti dan po objavi v Uradnem listu Evropske unije.

            Člen 3
            Ta sklep je naslovljen na države članice.

            V Bruslju, 19. julija 2021

                  Za Svet

                  predsednik

               J. PODGORŠEK

            (1)  Odobritev z dne 7. julija 2021 (še ni objavljena v Uradnem listu).

            (2)  Odločba Sveta 2003/76/ES z dne 1. februarja 2003 o določitvi ukrepov za izvajanje Protokola o finančnih posledicah izteka Pogodbe o ESPJ in o Raziskovalnem skladu za premog in jeklo, ki je priložen k Pogodbi o ustanovitvi Evropske skupnosti (UL L 29, 5.2.2003, str. 22).

            (3)  Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).


title: Sklep EBA/DC/397 Evropskega bančnega organa z dne 25. junija 2021 o spremembi Sklepa EBA/DC/2016/151 Evropskega bančnega organa, ki potrjuje, da se nenaročene bonitetne ocene nekaterih zunanjih bonitetnih institucij po kakovosti ne razlikujejo od njihovih naročenih bonitetnih ocen 2021/C 293/03

text:
                  23.7.2021

                  SL

                  Uradni list Evropske unije

                  C 293/3

         SKLEP EBA/DC/397 EVROPSKEGA BANČNEGA ORGANA
         z dne 25. junija 2021
         o spremembi Sklepa EBA/DC/2016/151 Evropskega bančnega organa, ki potrjuje, da se nenaročene bonitetne ocene nekaterih zunanjih bonitetnih institucij po kakovosti ne razlikujejo od njihovih naročenih bonitetnih ocen
         (2021/C 293/03)
         ODBOR NADZORNIKOV JE,
         ob upoštevanju Uredbe (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (1),
         ob upoštevanju člena 138 Uredbe (EU) št. 575/2013 Evropskega parlamenta in Sveta (2),
         ob upoštevanju naslednjega:

                     (1)

                     V skladu s členom 138 Uredbe (EU) št. 575/2013 se nenaročene bonitetne ocene zunanje bonitetne institucije (v nadaljnjem besedilu: ECAI) lahko uporabljajo za določanje uteži tveganja za aktivne bilančne postavke in zunajbilančne postavke pri izračunu kapitalskih zahtev, pri čemer mora organ EBA potrditi, da se nenaročene bonitetne ocene te ECAI po kakovosti ne razlikujejo od naročenih bonitetnih ocen iste ECAI. V skladu z istim členom organ EBA to potrditev zavrne ali prekliče, zlasti če ECAI poskuša z nenaročeno bonitetno oceno pripraviti ocenjevani subjekt do tega, da bi naročil bonitetno oceno ali druge storitve. Posledično je bil dne 22. julija 2016 objavljen Sklep EBA/DC/2016/151 Evropskega bančnega organa, ki potrjuje, da se nenaročene bonitetne ocene nekaterih ECAI po kakovosti ne razlikujejo od njihovih naročenih bonitetnih ocen (3). Kasneje, po njegovi objavi, je bil Sklep EBA/DC/2016/151 Evropskega bančnega organa spremenjen, da bi odražal oceno iz člena 138 Uredbe (EU) št. 575/2013 tudi za na novo registrirane ali certificirane ECAI in za tisto ECAI, ki na novo izdaja nenaročene bonitetne ocene; in da ne bi več vseboval sklicevanj na institucije, ki od izdaje Sklepa EBA/DC/2016/151 Evropskega bančnega organa ne ustrezajo več opredelitvi ECAI. Posledično je bil dne 28. julija 2017 objavljen Sklep EBA/DC/2017/195 Evropskega bančnega organa, ki potrjuje, da se nenaročene bonitetne ocene nekaterih ECAI po kakovosti ne razlikujejo od njihovih naročenih bonitetnih ocen (4).

                     (2)

                     Po objavi Sklepa EBA/DC/2017/195 Evropskega bančnega organa so bile registrirane in certificirane nove ECAI, za katere je tudi treba opraviti oceno iz člena 138 Uredbe (EU) št. 575/2013. Nadalje, po objavi Sklepa EBA/DC/2017/195 Evropskega bančnega organa je bila umaknjena registracija treh ECAI, ki ne ustrezajo več opredelitvi ECAI iz člena 4(1)(98) Uredbe (EU) št. 575/2013. Zaradi navedenega je treba izvesti oceno iz člena 138 Uredbe (EU) št. 575/2013 tudi za na novo registrirane ECAI in odstraniti sklicevanja na institucije, ki se od izdaje Sklepa EBA/DC/2017/195 Evropskega bančnega organa ne uvrščajo več med ECAI.

                     (3)

                     Zadevne ECAI so bile obveščene o tem, da namerava organ EBA sprejeti ta sklep, in so imele priložnost, da izrazijo svoje mnenje v zvezi s tem.

                     (4)

                     Sklep EBA/DC/2016/151 Evropskega bančnega organa bi moral biti ustrezno spremenjen.

               SKLENIL:

            Člen 1
            Priloga k Sklepu EBA/DC/2016/151 Evropskega bančnega organa se nadomesti s prilogo k temu Sklepu.

            Člen 2
            Ta sklep začne veljati dvajseti dan po objavi v Uradnem listu Evropske unije.

            V Parizu, 25. junija 2021.

                  Za odbor nadzornikov

               José Manuel CAMPA

                  Predsednik

            (1)  UL L 331, 15. 12. 2010, str. 12.

            (2)  Uredba (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (UL L 176, 27. 6. 2013, str. 1).

            (3)  UL C 266, 22. 7. 2016, str. 4.

            (4)  UL C 244, 28. 7. 2017, str. 3.

            PRILOGA
            Zunanje bonitetne institucije (ECAI), v zvezi s katerimi je organ EBA za namene člena 138 Uredbe (EU) št. 575/2013 potrdil, da se njihove nenaročene bonitetne ocene po kakovosti ne razlikujejo od njihovih naročenih bonitetnih ocen

                        ARC Ratings S.A.

                        Axesor Risk Management S.L.

                        Banque de France

                        BCRA – Credit Rating Agency AD

                        Capital Intelligence Ratings Ltd

                        Cerved Rating Agency S.p.A.

                        Creditreform Rating AG

                        CRIF Ratings S.r.l.

                        DBRS Rating GmbH

                        Egan-Jones Ratings Co.

                        EuroRating Sp. z o.o.

                        Fitch Ratings Ireland Limited

                        GBB-Rating Gesellschaft fuer Bonitaets-beurteilung GmbH

                        HR Ratings de México, S.A. de C.V.

                        ICAP S.A.

                        INBONIS S.A.

                        Japan Credit Rating Agency Ltd

                        Kroll Bond Rating Agency Europe Limited

                        modeFinance S.r.l.

                        Moody’s Investors Service

                        QIVALIO SAS (previously Spread Research)

                        Rating-Agentur Expert RA GmbH

                        Scope Ratings GmbH

                        Scope Hamburg GmbH

                        S&P Global Ratings Europe Limited


title: Sklep Evropske centralne banke (EU) 2021/1274 z dne 27. julija 2021 o nadaljnjem prenosu pooblastil za sprejemanje nekaterih odločitev v zvezi z izdelovalčevo akreditacijo in nekaterih pooblastil v zvezi s postopki akreditiranja akreditiranih izdelovalcev ter razveljavitvi Sklepa (EU) 2016/1975 (ECB/2021/32)

text:
                  2.8.2021

                  SL

                  Uradni list Evropske unije

                  L 278/1

         SKLEP EVROPSKE CENTRALNE BANKE (EU) 2021/1274
         z dne 27. julija 2021
         o nadaljnjem prenosu pooblastil za sprejemanje nekaterih odločitev v zvezi z izdelovalčevo akreditacijo in nekaterih pooblastil v zvezi s postopki akreditiranja akreditiranih izdelovalcev ter razveljavitvi Sklepa (EU) 2016/1975 (ECB/2021/32)
         Izvršilni odbor Evropske centralne banke je –
         ob upoštevanju Pogodbe o delovanju Evropske unije in zlasti člena 128(1) Pogodbe,
         ob upoštevanju Statuta Evropskega sistema centralnih bank in Evropske centralne banke ter zlasti člena 16 Statuta,
         ob upoštevanju Sklepa Evropske centralne banke (EU) 2020/637 z dne 27. aprila 2020 o postopkih akreditiranja izdelovalcev zaščitenih elementov eura in elementov eura (ECB/2020/24) (1) ter zlasti člena 20(2) in (3) Sklepa,
         ob upoštevanju naslednjega:

                     (1)

                     Izvršilni odbor je na podlagi člena 20(1) Sklepa (EU) 2020/637 (ECB/2020/24) pristojen za sprejemanje vseh odločitev v zvezi z izdelovalčevo akreditacijo po členu 6(1), (3) in (7), členih 7 in 10, členu 14(1) in (4) ter členih 16 do 19 navedenega sklepa. Izvršilni odbor lahko v skladu s členom 20(2) Sklepa (EU) 2020/637 (ECB/2020/24) določena pooblastila za sprejemanje nekaterih odločitev v zvezi z izdelovalčevo akreditacijo nadalje prenese na enega od svojih članov. Poleg tega lahko Izvršilni odbor v skladu s členom 20(3) Sklepa (EU) 2020/637 (ECB/2020/24) določena pooblastila za sprejemanje odločitev prenese tudi na operativno raven Evropske centralne banke (ECB).

                     (2)

                     Zaradi nadaljnje poenostavitve postopkov akreditiranja bi bilo treba pooblastila za sprejemanje vseh odločitev v zvezi z izdelovalčevo akreditacijo po členu 6(1), (3) in (7) ter členu 7 Sklepa (EU) 2020/637 (ECB/2020/24) prenesti na člana Izvršilnega odbora, ki je pristojen za direktorat Bankovci. Poleg tega bi bilo treba postopke v zvezi z dejavnostmi akreditiranih izdelovalcev, za katere je v skladu s členom 10(1) Sklepa (EU) 2020/637 (ECB/2020/24) potrebno predhodno pisno soglasje ECB, poenostaviti tako, da se pooblastilo za izdajo takega predhodnega pisnega soglasja prenese na operativno raven direktorata Bankovci.

                     (3)

                     Če se med pregledi akreditiranih izdelovalcev ugotovijo hujši primeri neizpolnjevanja zahtev, je morda treba zadevno dejavnost v zvezi z zaščitenimi elementi eura ustaviti s takojšnjim učinkom. Zaradi omogočanja hitrega odzivanja ECB bi bilo treba odločanje o takšnih ustavitvah prenesti na operativno raven direktorata Bankovci.

                     (4)

                     Sklep Evropske centralne banke (EU) 2016/1975 (ECB/2016/39) (2) se nanaša na pristojnosti Izvršilnega odbora v skladu s členom 3(2) Sklepa ECB/2013/54 Evropske centralne banke (3). Sklep ECB/2013/54 je bil razveljavljen s Sklepom (EU) 2020/637 (ECB/2020/24). Zaradi jasnosti bi bilo treba razveljaviti tudi Sklep (EU) 2016/1975 (ECB/2016/39).

                     (5)

                     Da se zavaruje kolektivna odgovornost Izvršilnega odbora, bi bilo treba o vseh odločitvah, ki jih sprejme član Izvršilnega odbora, na katerega je bilo pooblastilo preneseno, ali ki se v skladu z prenosom pooblastila sprejmejo na operativni ravni direktorata Bankovci, letno poročati Izvršilnemu odboru –

               SPREJEL NASLEDNJI SKLEP:

            Člen 1
            Nadaljnji prenos pooblastil za akreditiranje izdelovalcev in izdajo predhodnega pisnega soglasja ECB

               1.   Izvršilni odbor prenaša pooblastilo za sprejemanje vseh odločitev v zvezi z izdelovalčevo akreditacijo po členu 6(1), (3) in (7) ter členu 7 Sklepa (EU) 2020/637 (ECB/2020/24) na člana Izvršilnega odbora, ki je pristojen za direktorat Bankovci.

               2.   Izvršilni odbor na direktorja direktorata Bankovci in vodjo oddelka Upravljanje gotovine v direktoratu Bankovci prenaša pooblastilo za izdajo predhodnega pisnega soglasja ECB v skladu s členom 10(1) Sklepa (EU) 2020/637 (ECB/2020/24), kadar akreditirani izdelovalec izpolnjuje vse ustrezne zahteve za akreditacijo iz členov 3 in 4 navedenega sklepa ter vse ustrezne obveznosti iz člena 9 navedenega sklepa.

            Člen 2
            Nadaljnji prenos pooblastil za sprejemanje odločitev v zvezi s takojšnjo ustavitvijo dejavnosti v zvezi z zaščitenimi elementi eura
            Izvršilni odbor prenaša pooblastilo za sprejemanje odločitev, s katerimi se v skladu s členom 14(1) Sklepa (EU) 2020/637 (ECB/2020/24) od akreditiranega izdelovalca zahteva ustavitev zadevne dejavnosti v zvezi z zaščitenimi elementi eura s takojšnjim učinkom, na dva zaposlena v direktoratu Bankovci, ki sta pooblaščena za izvajanje pregledov v skladu s členom 11 navedenega sklepa.

            Člen 3
            Obveznost poročanja

               1.   Član Izvršilnega odbora, ki je pristojen za direktorat Bankovci, predloži Izvršilnemu odboru letno poročilo o odločitvah, ki jih je v preteklem koledarskem letu sprejel na podlagi člena 1(1), razen če ni sprejel nobene take odločitve.

               2.   Direktorat Bankovci predloži Izvršilnemu odboru letno poročilo o odločitvah, ki jih je v preteklem koledarskem letu sprejel na podlagi člena 1(2) in člena 2, razen če ni sprejel nobene take odločitve.

            Člen 4
            Razveljavitev
            Sklep (EU) 2016/1975 (ECB/2016/39) se razveljavi.

            Člen 5
            Začetek učinkovanja
            Ta sklep začne učinkovati na dan, ko so o njem uradno obveščeni naslovniki.

            Člen 6
            Naslovniki
            Ta sklep je naslovljen na izdelovalce in akreditirane izdelovalce zaščitenih elementov eura in elementov eura.

            V Frankfurtu na Majni, 27. julija 2021

                  Predsednica ECB

               Christine LAGARDE

            (1)  UL L 149, 12.5.2020, str. 12.

            (2)  Sklep Evropske centralne banke (EU) 2016/1975 z dne 8. novembra 2016 o prenosu pooblastil za podelitev začasne akreditacije (ECB/2016/39) (UL L 304, 11.11.2016, str. 9).

            (3)  Sklep ECB/2013/54 Evropske centralne banke z dne 20. decembra 2013 o postopkih akreditiranja izdelovalcev zaščitenih elementov eura in elementov eura ter o spremembi Sklepa ECB/2008/3 (UL L 57, 27.2.2014, str. 29).


title: Sklep Sveta (SZVP) 2021/1278 z dne 30. julija 2021 o spremembi Sklepa (SZVP) 2019/1720 o omejevalnih ukrepih glede na razmere v Nikaragvi

text:
                  2.8.2021

                  SL

                  Uradni list Evropske unije

                  LI 277/24

         SKLEP SVETA (SZVP) 2021/1278
         z dne 30. julija 2021
         o spremembi Sklepa (SZVP) 2019/1720 o omejevalnih ukrepih glede na razmere v Nikaragvi
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 14. oktobra 2019 sprejel Sklep (SZVP) 2019/1720 (1) o omejevalnih ukrepih glede na razmere v Nikaragvi.

                     (2)

                     Visoki predstavnik Unije za zunanje zadeve in varnostno politiko (v nadaljnjem besedilu: visoki predstavnik) je 10. junija 2021 dal izjavo v imenu Unije, v kateri je obsodil dejanja nikaragovskih oblasti zoper opozicijske stranke, medije, novinarje in druge medijske delavce, zagovornike človekovih pravic in civilno družbo, vključno s sistematičnim pridržanjem in aretacijami morebitnih predsedniških kandidatov in opozicijskih voditeljev. Visoki predstavnik je navedel, da je Unija glede na razmere v Nikaragvi pripravljena uporabiti vse instrumente, vključno z uvedbo dodatnih omejevalnih ukrepov.

                     (3)

                     Ker se resne razmere v Nikaragvi nadaljujejo, bi bilo treba na seznam fizičnih in pravnih oseb ter subjektov in organov, za katere veljajo omejevalni ukrepi, iz Priloge k Sklepu (SZVP) 2019/1720 vključiti osem oseb.

                     (4)

                     Prilogo k Sklepu (SZVP) 2019/1720 bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Priloga k Sklepu (SZVP) 2019/1720 se spremeni, kot je določeno v Prilogi k temu sklepu.

            Člen 2
            Ta sklep začne veljati na dan objave v Uradnem listu Evropske unije.

            V Bruslju, 30. julija 2021

                  Za Svet

                  predsednik

               G. DOVŽAN

            (1)  Sklep Sveta (SZVP) 2019/1720 z dne 14. oktobra 2019 o omejevalnih ukrepih glede na razmere v Nikaragvi (UL L 262, 15.10.2019, str. 58).

            PRILOGA
            Na seznam fizičnih in pravnih oseb ter subjektov in organov iz Priloge k Sklepu (SZVP) 2019/1720 se dodajo naslednje osebe:

                           Ime

                           Podatki za ugotavljanje istovetnosti

                           Razlogi

                           Datum uvrstitve na seznam

                           „7.

                           Rosario María MURILLO ZAMBRANA
                           Vzdevek: Rosario María MURILLO DE ORTEGA

                           Položaj(i): Podpredsednica Republike Nikaragve (od leta 2017), soproga predsednika Daniela Ortege
                           Datum rojstva: 22. junij 1951
                           Kraj rojstva: Managva, Nikaragva
                           Spol: ženski
                           Državljanstvo: nikaragovsko
                           Številka potnega lista: A00000106 (Nikaragva)

                           Podpredsednica Nikaragve, prva dama Nikaragve in vodja sandinistične mladine. Po besedah predsednika Daniela Ortege si Rosario María Murillo Zambranaz njim deli polovico oblasti. Imela je ključno vlogo pri spodbujanju in utrjevanju zatiranja opozicijskih demonstracij, ki ga je leta 2018 izvajala nikaragovska nacionalna policija. Junija 2021 je javno grozila nikaragovski opoziciji in diskreditirala neodvisne novinarje.
                           Zato je odgovorna za hude kršitve človekovih pravic, za zatiranje civilne družbe in demokratične opozicije ter za spodkopavanje demokracije v Nikaragvi.

                           2.8.2021

                           8.

                           Gustavo Eduardo PORRAS CORTES

                           Položaj(i): Predsednik Narodne skupščine Republike Nikaragve (od januarja 2017)
                           Datum rojstva: 11. oktober 1954
                           Kraj rojstva: Managva, Nikaragva
                           Spol: moški
                           Državljanstvo: nikaragovsko

                           Od januarja 2017 predsednik Narodne skupščine Nikaragve, od leta 1996 pa član nacionalnega vodstva Sandinistične nacionalne osvobodilne fronte (FSLN). Na svojem položaju kot predsednik Narodne skupščine Nikaragve je odgovoren za spodbujanje sprejetja več represivnih pravnih aktov, med drugim zakona o amnestiji, ki izključuje vsakršno preiskavo o storilcih množičnih kršitev človekovih pravic v letu 2018, ter zakonov, ki spodkopavajo svobodo in demokratični proces v Nikaragvi, ter je odgovoren za navedena dejanja.
                           Zato je odgovoren za zatiranje civilne družbe in demokratične opozicije ter resno spodkopavanje demokracije in pravne države v Nikaragvi.

                           2.8.2021

                           9.

                           Juan Antonio VALLE VALLE

                           Položaj(i): Vodja nikaragovske nacionalne policije
                           Čin: General/višji komisar
                           Datum rojstva: 4. maj 1963
                           Kraj rojstva: Matagalpa, Nikaragva
                           Spol: moški
                           Državljanstvo: nikaragovsko

                           Juan Antonio Valle Valle je kot vodja s činom višji komisar (drugi najvišji čin) nikaragovske nacionalne policije (NNP) in z vodilnim položajem v policiji v Managvi odgovoren za ponavljajoča se dejanja policijskega nasilja in prekomerno uporabo sile, kar je povzročilo smrt več sto civilistov, samovoljne aretacije in pridržanja, kršitev svobode izražanja ter preprečevanje demonstracij proti vladi.
                           Zato je odgovoren za hude kršitve človekovih pravic ter za zatiranje civilne družbe in demokratične opozicije v Nikaragvi.

                           2.8.2021

                           10.

                           Ana Julia GUIDO OCHOA
                           Vzdevek: Ana Julia GUIDO DE ROMERO

                           Položaj(i): Državna tožilka Republike Nikaragve
                           Datum rojstva: 16. februar 1959
                           Kraj rojstva: Matagalpa, Nikaragva
                           Spol: ženski
                           Državljanstvo: nikaragovsko

                           Ana Julia Guido Ochoa, ki je zvesta režimu Ortege, je na svojem položaju kot državna tožilka, najvišja državna uslužbenka na državnem tožilstvu, odgovorna za politično motiviran pregon številnih protestnikov in članov politične opozicije. Ustanovila je specializirano enoto, ki si je izmislila obtožbe proti protestnikom in proti njim vložila obtožnice. Poleg tega je odgovorna za prepoved opravljanja javnih funkcij glavnemu opozicijskemu kandidatu na splošnih volitvah.
                           Zato je odgovorna za hude kršitve človekovih pravic, zatiranje civilne družbe in demokratične opozicije ter za spodkopavanje demokracije in pravne države v Nikaragvi.

                           2.8.2021

                           11.

                           Fidel de Jesús DOMÍNGUEZ ALVAREZ

                           Položaj(i): Vodja policije v Leonu, generalni komisar nacionalne policije
                           Datum rojstva: 21. marec 1960
                           Spol: moški
                           Državljanstvo: nikaragovsko

                           Fidel de Jesús Domínguez Alvarez je na svojem položaju kot vodja policije v Leonu od 23. avgusta 2018 naprej odgovoren za številne hude kršitve človekovih pravic, zlasti za samovoljne aretacije in pridržanja, vključno z ugrabitvijo članov družine političnega nasprotnika, prekomerno uporabo sile ter kršitve svobode izražanja in svobode medijev..
                           Zato je odgovoren za hude kršitve človekovih pravic ter zatiranje civilne družbe in demokratične opozicije

                           2.8.2021

                           12.

                           Alba Luz RAMOS VANEGAS

                           Položaj(i): Predsednica vrhovnega sodišča Republike Nikaragve
                           Datum rojstva: 3. junij 1949
                           Spol: ženski
                           Državljanstvo: nikaragovsko
                           Številka potnega lista: A0009864 (Nikaragva)

                           Na svojem položaju kot predsednica vrhovnega sodišča Nikaragve je odgovorna za instrumentalizacijo sodstva v korist interesov režima Ortege, in sicer s selektivno kriminalizacijo opozicijskih dejavnosti, ohranjanjem vzorca kršitev pravic do dolžnega pravnega postopanja, samovoljnimi aretacijami ter izključitvijo političnih strank in opozicijskih kandidatov.
                           Zato je odgovorna za hude kršitve človekovih pravic, zatiranje civilne družbe in demokratične opozicije ter resno spodkopavanje pravne države v Nikaragvi.

                           2.8.2021

                           13.

                           Juan Carlos ORTEGA MURILLO

                           Položaj(i): Direktor družb Canal 8 in Difuso Comunicaciones Vodja Sandinističnega gibanja ‚4. maj‘, sin predsednika in podpredsednice Republike Nikaragve
                           Datum rojstva: 17. oktober 1982
                           Državljanstvo: nikaragovsko

                           Sin predsednika Daniela Ortege ter prve dame in podpredsednice Rosario Murillo. Direktor ene od glavnih propagandnih televizijskih postaj Canal 8 in vodja Sandinističnega gibanja ‚4. maj‘. Na svojem položaju je prispeval k omejevanju svobode izražanja in svobode medijev. Javno je grozil nikaragovskim poslovnežem, ki nasprotujejo režimu Ortege. Zato je odgovoren za spodkopavanje demokracije in zatiranje civilne družbe v Nikaragvi. Ker je sin podpredsednice Rosario Murillo, je povezan z osebami, odgovornimi za hude kršitve človekovih pravic in zatiranje civilne družbe v Nikaragvi.

                           2.8.2021

                           14.

                           Bayardo ARCE CASTANO

                           Položaj(i): Svetovalec predsednika Republike Nikaragve za gospodarske zadeve
                           Datum rojstva: 21. marec 1950
                           Spol: moški
                           Državljanstvo: nikaragovsko

                           Bayardo Arce Castano ima na svojem položaju kot svetovalec predsednika Daniela Ortege za gospodarske zadeve znaten vpliv na politike režima Ortege. Zato je povezan z osebami, odgovornimi za hude kršitve človekovih pravic v Nikaragvi.
                           Podprl je razvoj zakonodaje, ki opozicijskim kandidatom preprečuje udeležbo na volitvah. Zato je odgovoren za zatiranje civilne družbe in demokratične opozicije v Nikaragvi.

                           2.8.2021“


title: Sklep (EU, Euratom) 2021/1271 Evropskega parlamenta, Sveta in Komisije z dne 26. julija 2021 o imenovanju direktorja Organa za evropske politične stranke in evropske politične fundacije

text:
                  2.8.2021

                  SL

                  Uradni list Evropske unije

                  L 277/145

         SKLEP (EU, Euratom) 2021/1271 EVROPSKEGA PARLAMENTA, SVETA IN KOMISIJE
         z dne 26. julija 2021
         o imenovanju direktorja Organa za evropske politične stranke in evropske politične fundacije
         EVROPSKI PARLAMENT, SVET EVROPSKE UNIJE IN EVROPSKA KOMISIJA SO –
         ob upoštevanju Pogodbe o delovanju Evropske unije,
         ob upoštevanju Pogodbe o ustanovitvi Evropske skupnosti za atomsko energijo,
         ob upoštevanju Uredbe (EU, Euratom) št. 1141/2014 Evropskega parlamenta in Sveta z dne 22. oktobra 2014 o statutu in financiranju evropskih političnih strank in evropskih političnih fundacij (1) in zlasti člena 6(3) Uredbe,
         ob upoštevanju seznama kandidatov, ki ga je 15. julija 2021 predlagala izbirna komisija, sestavljena iz generalnih sekretarjev Evropskega parlamenta, Sveta in Komisije, po objavi javnega razpisa za predložitev kandidatur z namenom imenovanja direktorja Organa za evropske politične stranke in evropske politične fundacije,
         ob upoštevanju naslednjega:

                     (1)

                     Organ za evropske politične stranke in evropske politične fundacije je ustanovljen na podlagi člena 6(1) Uredbe (EU, Euratom) št. 1141/2014.

                     (2)

                     V členu 6(3) Uredbe (EU, Euratom) št. 1141/2014 je določeno, da direktorja Organa za evropske politične stranke in evropske politične fundacije za petletni mandat brez možnosti ponovnega imenovanja soglasno imenujejo Evropski parlament, Svet in Komisija na podlagi predlogov, ki jih pripravi izbirna komisija, sestavljena iz generalnih sekretarjev navedenih institucij, po objavi javnega razpisa za predložitev kandidatur –

               SPREJELI NASLEDNJI SKLEP:

            Člen 1

               1.   Pascal SCHONARD se imenuje za direktorja Organa za evropske politične stranke in evropske politične fundacije za obdobje od 1. septembra 2021 do 31. avgusta 2026.

               2.   Direktor je imenovan na delovno mesto začasnega uslužbenca v razredu AD 12, prva stopnja.

               3.   Za imenovanje je potrebno, da kandidat za direktorja podpiše izjavo o neodvisnosti in odsotnosti nasprotja interesov, priloženo temu sklepu.

            Člen 2
            Ta sklep začne veljati dan po objavi v Uradnem listu Evropske unije.

            V Bruslju, 26. julija 2021

                  Za Evropski parlament

                  predsednik

               D.M. SASSOLI

                  Za Svet

                  predsednik

               J. PODGORŠEK

                  Za Komisijo

                  podpredsednik

               M. ŠEFČOVIČ

            (1)  UL L 317, 4.11.2014, str. 1.

            PRILOGA
            IZJAVA O NEODVISNOSTI IN ODSOTNOSTI NASPROTJA INTERESOV
            Podpisani, ................................., izjavljam, da sem seznanjen s členom 6(3) Uredbe (EU, Euratom) št. 1141/2014 Evropskega parlamenta in Sveta o statutu in financiranju evropskih političnih strank in evropskih političnih fundacij ter da bom izvajal funkcijo direktorja Organa za evropske politične stranke in evropske politične fundacije (v nadaljnjem besedilu: Organ) popolnoma neodvisno in ob doslednem upoštevanju pravil iz navedene uredbe. Pri delovanju v imenu Organa ne bom zahteval niti sprejemal navodil od nobene institucije ali vlade ali katerega koli drugega organa, urada ali agencije. Vzdržal se bom vsakega dejanja, ki je nezdružljivo z naravo mojih nalog.
            Izjavljam, da po svoji najboljši vednosti nisem v situaciji nasprotja interesov. Nasprotje interesov obstaja, kadar je ogroženo nepristransko in objektivno izvajanje nalog direktorja Organa zaradi družinskih, zasebnih, političnih, narodnostnih, filozofskih ali verskih razlogov, gospodarskega interesa ali kakršnega koli drugega skupnega interesa s prejemnikom sredstev v okviru Uredbe (EU, Euratom) št. 1141/2014. Zlasti izjavljam, da nisem poslanec Evropskega parlamenta, voljeni nosilec katere koli funkcije ali zdajšnji oziroma nekdanji uslužbenec evropske politične stranke ali evropske politične fundacije.

               V […],

                     [DATUM + PODPIS kandidata za direktorja]


Odločba Komisije z dne 10/07/2019 o razglasitvi združljivosti koncentracije s skupnim trgom (Zadeva št. COMP/M.9274 - GLAXOSMITHKLINE / PFIZER CONSUMER HEALTHCARE BUSINESS) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


               13.1.2020

               SL

               Uradni list Evropske unije

               C 11/53

      P8_TA(2018)0358
      Zahteva za odvzem imunitete Georgiosu Kircosu (Georgios Kyrtsos)
      Sklep Evropskega parlamenta z dne 2. oktobra 2018 o zahtevi za odvzem imunitete Georgiosu Kircosu (Georgios Kyrtsos) (2018/2069(IMM))
      (2020/C 011/12)

         Evropski parlament,

                  —

                  ob upoštevanju zahteve za odvzem imunitete Georgiosu Kircosu, ki jo je 28. marca 2018 posredoval namestnik generalnega tožilca grškega vrhovnega sodišča, da bi se tako omogočil kazenski postopek zoper njega zaradi kaznivega dejanja neplačila dolga državi (kazenski zadevi ABM: IG 2017/11402 in EG 10-17/337, predloženi z dokumentom št. 1 160 350 z dne 28. marca 2018), in ki je bila razglašena na plenarnem zasedanju 2. maja 2018,

                  —

                  po zagovoru Georgiosa Kircosa v skladu s členom 9(6) Poslovnika,

                  —

                  ob upoštevanju členov 8 in 9 Protokola št. 7 o privilegijih in imunitetah Evropske unije ter člena 6(2) Akta o volitvah poslancev Evropskega parlamenta s splošnimi neposrednimi volitvami z dne 20. septembra 1976,

                  —

                  ob upoštevanju sodb Sodišča Evropske unije z dne 12. maja 1964, 10. julija 1986, 15. in 21. oktobra 2008, 19. marca 2010, 6. septembra 2011 in 17. januarja 2013 (1),

                  —

                  ob upoštevanju 62. člena ustave Helenske republike,

                  —

                  ob upoštevanju člena 5(2), člena 6(1) in člena 9 Poslovnika,

                  —

                  ob upoštevanju poročila Odbora za pravne zadeve (A8-0291/2018),

                  A.

                  ker je tožilstvo grškega vrhovnega sodišča zahtevalo odvzem imunitete poslancu Evropskega parlamenta Georgiosu Kircosu v zvezi s kazenskimi postopki zaradi neplačila dolga državi (več kot 200 000 EUR), v skladu z določbami člena 25(1) in (6) zakona št. 1882/1990, ki so bile nadomeščene z določbami člena 23(1) zakona št. 2523/1997, in člena 25(1) zakona št. 1882/90, ki so bile nadomeščene z določbami člena 34(1) zakona št. 3220/2004, člena 3(1) zakona št. 3943/2011, člena 20 zakona št. 4321/2015 in člena 8 zakona št. 4337/2015;

                  B.

                  ker člen 9 Protokola št. 7 o privilegijih in imunitetah Evropske unije določa, da poslanci Evropskega parlamenta uživajo na ozemlju svoje države imunitete, priznane poslancem parlamenta te države;

                  C.

                  ker 62. člen ustave Helenske republike določa, da se v času trajanja poslanskega mandata poslanci ne smejo preganjati, aretirati, pripreti ali se jim ne sme drugače vzeti prostost brez predhodnega soglasja parlamenta;

                  D.

                  ker je bil Georgios Kircos od 29. junija 2009 zakoniti zastopnik (izvršni direktor) družbe Free Sunday Publishing House Ltd.;

                  E.

                  ker je Georgios Kircos obtožen, da kot zakoniti zastopnik družbe Free Sunday Publishing House Ltd. ni poravnal dolga državi v višini šeststo sedemindvajset tisoč sedemsto dvainpetdeset evrov in petinšestdeset centov (627 752,65 EUR);

                  F.

                  ker domnevno kaznivo dejanje očitno nima zveze s funkcijo Georgiosa Kircosa kot poslanca Evropskega parlamenta, temveč je povezano z njegovim nekdanjim delovnim mestom direktorja časopisne hiše;

                  G.

                  ker se v zvezi s členom 8 Protokola št. 7 o privilegijih in imunitetah Evropske unije postopek ne nanaša na mnenje ali glas, ki ga je poslanec Evropskega parlamenta izrekel pri opravljanju svojih dolžnosti;

                  H.

                  ker ni razlogov za domnevo, da je bil sodni postopek sprožen z namenom, da bi se poslancu politično škodovalo (fumus persecutionis);

                  1.

                  sklene, da se Georgiosu Kircosu odvzame imuniteta;

                  2.

                  naroči svojemu predsedniku, naj ta sklep in poročilo pristojnega odbora nemudoma posreduje grškim organom in Georgiosu Kircosu.

         (1)  Sodba Sodišča z dne 12. maja 1964 v zadevi Wagner proti Fohrmann in Krier, 101/63, ECLI:EU:C:1964:28; sodba Sodišča z dne 10. julija 1986 v zadevi Wybot proti Faure in drugi, 149/85, ECLI:EU:C:1986:310; sodba Splošnega sodišča z dne 15. oktobra 2008 v zadevi Mote proti Parlamentu, T-345/05, ECLI:EU:T:2008:440; sodba Sodišča z dne 21. oktobra 2008 v združenih zadevah Marra proti De Gregorio in Clemente, C-200/07 in C-201/07, ECLI:EU:C:2008:579; sodba Splošnega sodišča z dne 19. marca 2010 v zadevi Gollnisch proti Parlamentu, T-42/06, ECLI:EU:T:2010:102; sodba Sodišča z dne 6. septembra 2011 v zadevi Patriciello, C-163/10, ECLI:EU:C:2011:543; sodba Splošnega sodišča z dne 17. januarja 2013 v zadevi Gollnisch proti Parlamentu, T-346/11 in T-347/11, ECLI:EU:T:2013:23.


Odločba Komisije z dne 10/01/2020 o razglasitvi združljivosti koncentracije s skupnim trgom (Zadeva št. COMP/M.9593 - PTT GC / ALPLA TH / JV) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)